ক্যাণ্ডিতেই আছে মণির থেকে দুর্মূল্য—স্বয়ং বুদ্ধের দাঁত। বাঁদিকের নিচের পাটির একটি দাঁতের অংশ। শোনা যায় বুদ্ধের মহাপ্রয়াণ ও সৎকারের পরেই কেউ বা কারা তাঁর দেহাবশেষ উদ্ধার করে নেয়। এই দাঁত হাতবদল হতে হতে সিংহলে এসে পৌঁছয়। প্রথমে অনুরাধাপুরে এবং পরে ক্যাণ্ডিতে। কিংবদন্তী মতে দাঁতটা যার হাতে থাকবে সেই রাজশাসক হবে। বলাবাহুল্য অনেক কাড়াকাড়ি, মারামারির পর এখন গত চারশ' বছর ধরে দাঁতটি ক্যাণ্ডিতে এক বিরাট মন্দিরে অধিষ্ঠিত। এবং স্বয়ং বুদ্ধের দেহাবশেষ বলে এইটি বৌদ্ধদের সর্বপ্রধান পুণ্যভূমি।